May 02,2018
లక్ష కోట్లకు చేరిన జీఎస్టీ వసూళ్లు
న్యూఢిల్లీ: దేశంలో కొత్తగా అమలులోకి తెచ్చిన వస్తు, సేవల పన్ను(జీఎస్టీ) వసూళ్లు తొలిసారి రూ.లక్ష కోట్ల మార్కును దాటాయి. ఈ ఏడాది ఏప్రిల్‌ నెలలో జీఎస్టీ వసూళ్లురూ.1.03 లక్షల కోట్లకు చేరువైనట్టుగా ఆర్థిక మంత్రిత్వ శాఖ మంగళవారం వెల్లడించింది. వసూళ్లలో క్రమంగా పెరుగుదల కనిపిస్తోందని పేర్కొంది. గతేడాది జులైలో కొత్త పన్ను విధానం అమల్లోకి వచ్చిన తర్వాత ఈ స్థాయిలో వసూళ్లు సాధించడం ఇదే తొలిసారి కావడం గమనార్హం. సెటిల్‌మెంట్‌ అనంతరం ఏప్రిల్‌ నెలకు గాను సీజీఎస్టీ కింద కేంద్రం రూ.32,493 కోట్లు, ఎస్‌జీఎస్టీ కింద రాష్ట్రాలకు రూ.40,257 కోట్ల మేర ఆదాయం సమకూరినట్లు ఆర్థిక మంత్రిత్వ శాఖ పేర్కొంది. 2017 ఆగస్టు నుంచి 2018 మార్చి వరకు రూ.7.19 లక్షల కోట్లు జీఎస్టీ కింద వసూలయ్యాయి. అంటే నెలకు సరాసరి రూ.89,885 కోట్ల మేర జీఎస్టీ వసూలైనట్టు.. జీఎస్టీ అమలైన గతేడాది జులైతో కలుపుకుంటే మొత్తం వసూళ్లు రూ.7.41 లక్షల కోట్లకు చేరుకున్నాయి.
మీ స్నేహితులకు రికమెండ్ చెయ్యండి